
COMUNICAT DE PRESĂ
07. 01. 2015
Preţurile reglementate pentru energia termică livrată în anul 2015 din centralele aparţinând S.C. Electrocentrale Bucureşti S.A. - ELCEN

Autoritatea Națională de Reglementare în domeniul Energiei, A.N.R.E. face urmatoarele precizari privind preţurile reglementate pentru energia termică livrată în anul 2015 din centralele aparţinând S.C. Electrocentrale Bucureşti S.A. – ELCEN.
În conformitate cu HG nr. 1215/2009 prin care se instituie schema de sprijin de promovare a cogenerării de înaltă eficiență în România, producătorii de energie electrică și termică în cogenerare beneficiază în perioada 2011-2023 de un bonus de cogenerare pentru fiecare unitate de energie electrică produsă în cogenerare de înaltă eficiență și livrată în rețelele electrice ale SEN. 
Prețurile reglementate pentru energia termică livrată sub formă de apă fierbinte din centralele de cogenerare ce beneficiază de schema de sprijin (prețuri de producere la gardul centralei) se determină în baza prevederilor Metodologiei de stabilire şi ajustare a preţurilor pentru energia electrică şi termică, produsă şi livrată din centrale de cogenerare ce beneficiază de schema de sprijin, respectiv a bonusului pentru cogenerarea de înaltă eficienţă, aprobate prin Ordinul  ANRE nr. 3/2010.
ANRE este obligată să analizeze anual şi să ajusteze pentru anul următor preţul de producere în cogenerare a energiei electrice şi termice, pentru toţi producătorii beneficiari ai ajutorului de stat. Preţul pe care ANRE l-a analizat a avut la bază  datele transmise de ELCEN în cursul anului 2014, pentru perioada 01.07.2013-30.06.2014. Aceast  preţ este  valabil de la 1 ianuarie 2015  şi reprezintă  preţul de producţie  al energiei termice.
Pentru S.C. Electrocentrale Bucureşti S.A. creșterea prețului energiei termice (prețuri de producere la gardul centralei) în anul 2015 față de anul 2014 a fost de 10,22% la energia termică destinată consumului populaţiei și de 1,91% la energia termică destinată consumatorilor noncasnici.

Creșterea prețurilor reglementate pentru energia termica livrată sub formă de apă fierbinte din centralele aparţinând S.C. Electrocentrale Bucureşti S.A.  s-a datorat creșterii prețurilor gazelor naturale din rețeaua de distribuție 
Menționăm că ponderea costului gazelor naturale în prețul energiei termice este de cca. 80%, iar prețurile medii ale gazelor naturale din rețeaua de distribuție luate în considerare pentru anul 2015 au fost determinate pe baza prețurilor raportate de producători, inclusiv ELCEN conform realizărilor, pentru perioada 01.07.2013-30.06.2014. 

Conform reglementărilor în vigoare, la prețurile energiei termice livrate de ELCEN în anul 2015, aprobate de ANRE, se adaugă tarifele de transport și de distribuție (aferente RADET-București), avizate de către ANRSC, rezultând prețul local al energiei termice. Acest preț urmează a fi aprobat de Consiliul General al Municipiul București, care, pentru populație, poate decide suportarea din fondurile proprii a unei părți din acest preț, rezultând astfel prețul de facturare a energiei termice livrate populației.

